Folketing
2006-03-22

Som jeg også sagde under det foregående spørgsmål, er situationen for civilbefolkningen i Irak fuldstændig uholdbar. Vi hører jo konstant om overgreb både fra koalitionsstyrkerne og fra det nye irakiske regime. Bare den sidste halvanden måned er der kommet stribevis af nye eksempler på forfærdelige overgreb. Amnesty har for kort tid siden udsendt en rapport, der voldsomt kritiserer menneskerettighedssituationen i Irak: Overgreb som dem, vi så i Abu Ghraib, fortsætter; der er udbredt brug af tortur, mishandling af fanger, flere fanger er døde som følge af mishandling; og senest så vi de britiske soldater sparke og mishandle teenagere i Basra. På den baggrund vil jeg godt have udenrigsministeren til at redegøre for, hvad udenrigsministeren har gjort for at stoppe de her krænkelser af menneskerettighederne fra koalitionsstyrkernes og den irakiske regerings side.